Pasiūlymas TARYBOS DIREKTYVA kuria iš dalies keičiama Tarybos direktyva 2008/9/EB, nustatanti Direktyvoje 2006/112/EB numatyto pridėtinės vertės mokesčio grąžinimo apmokestinamiesiems asmenims, kurie nėra įsisteigę PVM grąžinančioje valstybėje narėje, o yra įsisteigę kitoje valstybėje narėje, išsamias taisykles /* KOM/2010/0381 galutinis - CNS 2010/0205 */





[pic] | EUROPOS KOMISIJA | Briuselis, 2010.7.15 KOM(2010)381 galutinis 2010/0205 (CNS) Pasiūlymas TARYBOS DIREKTYVA kuria iš dalies keičiama Tarybos direktyva 2008/9/EB, nustatanti Direktyvoje 2006/112/EB numatyto pridėtinės vertės mokesčio grąžinimo apmokestinamiesiems asmenims, kurie nėra įsisteigę PVM grąžinančioje valstybėje narėje, o yra įsisteigę kitoje valstybėje narėje, išsamias taisykles AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Tarybos direktyva 2008/9/EB (PVM grąžinimo direktyva) sudaro galimybes PVM grąžinančioje valstybėje neįsisteigusiems apmokestinamiesiems asmenims susigrąžinti PVM už veiklos išlaidas, patirtas kitoje valstybėje narėje (PVM grąžinančioje valstybėje narėje), per elektroninį interneto portalą, sukurtą jų pačių valstybėje narėje (įsisteigimo valstybė narė). Šia elektronine sistema pakeičiama senoji popierinė sistema, supaprastinama įmonėms taikoma tvarka ir užtikrinamas didesnis teisinis aiškumas, PVM grąžinančiai valstybei nustačius griežtus terminus bei delspinigius už pavėluotą mokėjimą. Prašymai grąžinti PVM turėtų būti nusiųsti įsisteigimo valstybei narei ne vėliau kaip iki kalendorinių metų, einančių po grąžinimo laikotarpio, rugsėjo 30 d. Keliose valstybėse narėse susidūrus su problemomis taikant šią tvarką praktikoje, siūloma pakeisti PVM grąžinimo direktyvą, suteikiant apmokestinamiesiems asmenims daugiau laiko prašymams už 2009 m. PVM grąžinimo laikotarpius pateikti. Todėl išimties tvarka 2010 m. rugsėjo 30 d. terminas prašymams, susijusiems su 2009 m. PVM grąžinimo laikotarpiais, turėtų būti pratęstas iki 2011 m. kovo 31 d. Tai nedraudžia Komisijai imtis kitų veiksmų, siekiant užtikrinti teisingą Europos Sąjungos teisės taikymą. Dėl pirmiau minėtų problemų taip pat siūloma numatyti galimybes kai kurias įgyvendinimo priemones priimti taikant tvarką, numatytą Tarybos reglamente Nr. (EB) 1798/2003 dėl administracinio bendradarbiavimo pridėtinės vertės mokesčio srityje. Tai sudarys galimybes valstybėms narėms ir Komisijai susitarti dėl reikiamų direktyvos taikymo techninių aspektų ir taip pagerinti sistemos veikimą. Bendrosios aplinkybės PVM grąžinimo direktyvos 15 straipsnyje nustatyta, kad prašymas grąžinti PVM pateikiamas įsisteigimo valstybei narei ne vėliau kaip iki kalendorinių metų, einančių po PVM grąžinimo laikotarpio, rugsėjo mėn. 30 d. Kadangi direktyva įsigaliojo 2010 m. sausio 1 d., visi su 2009 m. susiję pareiškimai įsisteigimo valstybei narei turi būti pateikti ne vėliau kaip iki 2010 m. rugsėjo 30 d. Nors ES valstybių narių keitimosi informacija sistemos buvo parengtos laiku, iškilo problemų dėl kai kurių atskirų valstybių narių portalų. Kai kurios valstybės narės savo interneto portalus atidarė labai vėlai (tik nuo 2010 m. gegužės mėn. vidurio), o kai kurių portalų veikimas bei prieiga kėlė įvairių techninių problemų. Laiku nesukūrus interneto portalų gerokai apribota pagrindinė apmokestinamųjų asmenų teisė į atskaitą, todėl Komisija siūlo pratęsti su 2009 m. susijusių prašymų pateikimo terminą, kad apmokestinamieji asmenys šia teise galėtų tinkamai pasinaudoti. Valstybių narių nuomonės dėl to, kaip sistema turėtų veikti techniniu požiūriu, taip pat skyrėsi, ir tai išaiškėjo tik pradėjus veikti sistemai. Nors bendri informacinių technologijų elementai yra apibrėžti ES lygmeniu, techninius reikalavimus elektroniniams ryšiams su apmokestinamaisiais asmenimis nustato kiekviena valstybė narė. Dėl to taip pat buvo ne kartą vėluota ir kilo problemų teikiant ir tvarkant prašymus. Dėl šios priežasties būtina numatyti, kad Komisija gali imtis reikiamų įgyvendinimo priemonių, atsižvelgdama į Administracinio bendradarbiavimo nuolatinio komiteto nuomonę. Šios sritys yra konkrečiai susiję su elektroniniu prašymų teikimu per interneto portalą, prašymų priedais, tvarka, kuria įsisteigimo valstybė narė patvirtina, kad prašymas gautas ir perduotas, ir kuria PVM grąžinanti valstybė narė praneša pareiškėjui, kad prašymas gautas, arba paprašo papildomos informacijos. Pasiūlymo srityje taikomos priemonės 2008 m. vasario 12 d. Tarybos direktyva 2008/9/EB, nustatanti Direktyvoje 2006/112/EB numatyto pridėtinės vertės mokesčio grąžinimo apmokestinamiesiems asmenims, kurie nėra įsisteigę PVM grąžinančioje valstybėje narėje, o yra įsisteigę kitoje valstybėje narėje, išsamias taisykles. 2003 m. spalio 7 d. Tarybos reglamentas (EB) Nr. 1798/2003 dėl administracinio bendradarbiavimo pridėtinės vertės mokesčio srityje, panaikinantis Reglamentą (EEB) Nr. 218/92. 2009 m. lapkričio 30 d. Komisijos reglamentas (EB) Nr. 1174/2009, kuriuo nustatomos Tarybos reglamento (EB) Nr. 1798/2003 34a ir 37 straipsnių nuostatų, susijusių su pridėtinės vertės mokesčio grąžinimu pagal Tarybos direktyvą 2008/9/EB, įgyvendinimo taisyklės. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Surengus neoficialias konsultacijas su verslo įmonėmis (susitikimai ir konferencijos su verslo organizacijomis) sudaryta galimybė surinkti atsiliepimus. Verslo atstovai aiškiai išreiškė didelį susirūpinimą dėl termino su 2009 m. susijusiems prašymams pateikti – 2010 m. rugsėjo 30 d. Oficialių konsultacijų dėl pasiūlytos priemonės surengti negalima, nes ši priemonė yra neatidėliotina. Poveikio vertinimas Kadangi ši priemonė iš esmės nekeičia esamos priemonės, poveikio vertinti nereikia. 3. TEISINIAI PASIŪLYMO ASPEKTAI Siūlomų veiksmų santrauka Šiuo pasiūlymu terminas pateikti prašymus grąžinti PVM pagal Direktyvą 2008/9/EB bus pratęstas iki 2011 m. kovo 31 d. ir jis bus taikomas tik prašymams grąžinti PVM už 2009 m. Pasiūlyme taip pat numatomos tam tikros įgyvendinimo priemonės, kurios bus priimtos vadovaujantis Tarybos reglamente (EB) Nr. 1798/2003 numatyta tvarka. 4. POVEIKIS BIUDŽETUI Šis pasiūlymas neturi neigiamo poveikio ES biudžetui. 2010/0205 (CNS) Pasiūlymas TARYBOS DIREKTYVA kuria iš dalies keičiama Tarybos direktyva 2008/9/EB, nustatanti Direktyvoje 2006/112/EB numatyto pridėtinės vertės mokesčio grąžinimo apmokestinamiesiems asmenims, kurie nėra įsisteigę PVM grąžinančioje valstybėje narėje, o yra įsisteigę kitoje valstybėje narėje, išsamias taisykles EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 113 straipsnį, atsižvelgdama į Europos Komisijos pasiūlymą, teisės akto projektą perdavus nacionaliniams parlamentams, atsižvelgdama į Europos Parlamento nuomonę[1], atsižvelgdama į Europos ekonomikos ir socialinių reikalų komiteto nuomonę[2], laikydamasi specialios teisėkūros procedūros, kadangi: 5. 2008 m. vasario 12 d. Tarybos direktyva 2008/9/EB, nustatanti Direktyvoje 2006/112/EB numatyto pridėtinės vertės mokesčio grąžinimo apmokestinamiesiems asmenims, kurie nėra įsisteigę PVM grąžinančioje valstybėje narėje, o yra įsisteigę kitoje valstybėje narėje, išsamias taisykles[3] (toliau – PVM grąžinimo direktyva), įsigaliojo 2010 m. sausio 1 d. 6. PVM grąžinimo direktyva įpareigoja valstybes nares sukurti interneto portalą, kuriuo valstybėje narėje įsisteigę apmokestinamieji asmenys teiktų prašymus grąžinti pridėtinės vertės mokestį, sumokėtą valstybėje narėje, kurioje jie nėra įsisteigę. Interneto portalas turi pradėti veikti nuo PVM grąžinimo direktyvos įsigaliojimo datos. 7. Kai kuriose valstybėse narėse interneto portalų kūrimas gerokai vėlavo ir buvo susidurta su tam tikromis techninėmis veikimo problemomis, todėl nebuvo galima laiku pateikti kai kuriuos prašymus. Prašymas įsisteigimo valstybei narei turi būti pateiktas ne vėliau kaip iki kalendorinių metų, einančių po PVM grąžinimo laikotarpio, rugsėjo 30 d. Atsižvelgiant į terminą ir į tai, kad kai kurie interneto portalai neveikia, kyla grėsmė, kad kai kurie apmokestinamieji asmenys negalės pasinaudoti savo teise į 2009 m. patirtų išlaidų atskaitą. Todėl išimties tvarka prašymų, susijusių su PVM grąžinimu už 2009 m. laikotarpius, pateikimo terminas turi būti pratęstas iki 2011 m. kovo 31 d. 8. Apmokestinamiesiems asmenims taip pat kyla sunkumų dėl PVM grąžinimo direktyvos taikymo valstybėse narėse techninių skirtumų. Siekiant išvengti šių skirtumų, tam tikrus techninius sistemos taikymo aspektus būtina nustatyti taikant tvarką, numatytą 2003 m. spalio 7 d. Tarybos reglamento Nr. (EB) 1798/2003 dėl administracinio bendradarbiavimo pridėtinės vertės mokesčio srityje, panaikinančio Reglamentą (EEB) Nr. 218/92, 44 straipsnyje[4]. 9. Nustatytini techniniai aspektai yra susiję su elektroniniais prašymais, prašymų priedais, tvarka, kuria įsisteigimo valstybė narė patvirtina, kad prašymas gautas ir perduotas, ir kuria PVM grąžinanti valstybė narė praneša pareiškėjui, kad prašymas gautas, arba paprašo papildomos informacijos. Iš tiesų, tam, kad sistema veiktų tinkamai, būtina standartizuota informacija ir bendri techniniai reikalavimai. 10. Priemonės, būtinos išsamioms taisyklėms įgyvendinti, o reikiamais atvejais ir bendri elektroninio prašymų pateikimo ir pranešimų, nurodytų Direktyvoje 2008/9/EB, blankai turėtų būti patvirtinti vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgaliojimais tvarką[5]. 11. Ši direktyva turi įsigalioti kitą dieną po paskelbimo Europos Sąjungos oficialiajame leidinyje , kad apmokestinamiesiems asmenims nereikėtų laikytis 2010 m. rugsėjo 30 d. termino prašymams, susijusiems su PVM grąžinimu už 2009 m. laikotarpius, pateikti. 12. Todėl Direktyva 2008/9/EB turėtų būti atitinkamai iš dalies pakeista, PRIĖMĖ ŠIĄ DIREKTYVĄ: 1 straipsnis Direktyva 2008/9/EB iš dalies keičiama taip: 1) 15 straipsnio 1 dalis papildoma šia pastraipa: „Prašymai grąžinti PVM, susiję su 2009 m. grąžinimo laikotarpiais, turi būti pateikti įsisteigimo valstybei narei ne vėliau kaip 2011 m. kovo 31 d.“ 2) Įterpiamas 27a straipsnis: „27a straipsnis Vadovaudamasi Tarybos reglamento (EB) Nr. 1798/2003 44 straipsnio 2 dalyje nustatyta tvarka, Komisija patvirtina priemones, kuriomis nustatomos išsamios taisyklės, ir, jei reikia, bendri elektroninio prašymų teikimo ir pranešimų, nurodytų šios Direktyvos 7 ir 10 straipsniuose, 15 straipsnio 2 dalyje, 18 straipsnio 2 dalyje, 19 straipsnio 1 dalyje ir 20 straipsnyje, blankai.“ 2 straipsnis 1. Valstybės narės ne vėliau kaip 2010 m. spalio 1 d. priima įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą bei tų nuostatų ir šios direktyvos atitikties lentelę. Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstą. 3 straipsnis Ši direktyva įsigalioja kitą dieną po jos paskelbimo Europos Sąjungos oficialiajame leidinyje . 4 straipsnis Ši direktyva skirta valstybėms narėms. Priimta Briuselyje Tarybos vardu Pirmininkas [1] OL C..., ..., p. … [2] OL C..., ..., p. … [3] OL L 44, 2008 2 20, p. 23. [4] OL L 264, 2003 10 15, p. 1. [5] OL L 184, 1999 7 17, p. 23.